૨. વડીલોની વાતો આપણી પસંદગી પ્રમાણેની ન થઇ. ઉદાહરણ તરીકે ગમે તે વાત પર તેમણે ગુસ્સો ર્ક્યો ભલે કોઇ કારણને લીધે હોય કે વગર કારણે (આપણે વાંકમાં હોઇએ અથવા ન પણ હોઇએ) કડક અને સખ્ત શબ્દો વાપર્યા. આ સમયજ સાચી કસોટીનો સમય છે. આજ કાલના સમયમાં આવો ઠપકો સાંભળીને જુવાનીયાઓનું લોહી ઉકળી જાય છે, જવાની જોશમાં આવી જાય છે અને “હું પદના બચાવ માટે તેમના જઝબાત ભડકી ઉઠે છે. ટી.વી. સીરીયલોમાં વપરાતી ભાષા અને તેનો અંદાજ તેમને ઉશ્કેરે છે. એટલું જ નહી પરંતુ બદલો લેવા માટે પ્રેરે છે. આવી હાલતમાં બુઝુર્ગોનો એહતરામ રાખવો, અલ્લાહને આપણી કરતા વધારે તાકતવર સમજીને તેને હાજર નાજર ગણીને પોતાની જાત ઉપર કાબુ રાખી અને અદબની વિરૂદ્ધ કોઇ પણ વાત ન કહેવી અને બુઝુર્ગનો એહતરામ કરવો, આજ માણસની નૈતિકતાની સાબિતી છે. નહીતર સામાન્ય સંજોગોમાં કોઇપણ બે અદબી ન કરવામાં કાંઇ કમાલ કે ખુબી નથી કારણકે રસ્તા ઉપર ફરવાવાળા જાનવર પણ સામાન્યત: રસ્તે ચાલનારની ઉપર હુમલો કરતા નથી. તેઓ માત્ર તેમના પર જ ભડકે છે જેઓ તેમના પર હુમલો કરે છે. માણસ અને જાનવર વચ્ચે કાંઇક તફાવત તો હોવો જોઇએ. કપરા સંજોગોમાં વડીલોનું માન જાળવવું તે માનવતાનું સર્વોચ્ય શિખર છે.